Pers 'dwing' hom om MIV-status te onthul | Netwerk24
Gareth Thomas (regs) word deur sy vriend gelukgewens nadat hy Sondag 'n Ysterman-driekamp-wedloop oor 225 km voltooi het. Foto: Getty Images
Gareth Thomas, voormalige kaptein van Wallis en die Britse en Ierse Leeus, sê hy sou nie sy MIV-status bekend gemaak het nie as 'n koerant nie gedreig het om dit te publiseer nie.
Rugby365 berig Thomas (45) sê hy is afgedreig voordat hy in die openbaar bevestig het dat hy MIV-positief is.
In 'n dokumentêre program wat verlede week uitgesaai is, sê hy dat hy in 2018 die nuus verneem het. Hy het in 2009 die eerste keer in die openbaar erken dat hy gay is.
Thomas, wat Sondag 'n Ysterman-driekamp-wedloop oor 225 km voltooi het, hoop om sekere van die stigmas rondom die siekte te verwyder.
Maar hy sê hy was in 'n hoek gedruk nadat 'n joernalis sy ouers van sy toestand ingelig het voordat hy self die nuus met hulle kon deel.
Gevra of hy sy status sou geopenbaar het as dit vir die inbreuk op sy privaatheid was nie, sê hy: "Ek wens ek kon hier sit en ja sê, maar dit sal my skynheilig maak. Absoluut nie. Dit het niks met enigiemand anders uit te waai nie.
"Ek kan nooit weer daardie oomblik terugkry om saam met my ouers te sit en aan hulle te verduidelik hoekom hul seun oukei gaan wees nie, dat ek steeds 'n vol, normale, gesonde lewe sal hê.
"Daardie persoon het gekom en daardie oomblik van my af weggeneem."
Die Engelse krieketster Ben Stokes het juis vandeesweek die poniekoerant The Sun veroordeel vir 'n berig oor 'n gesinstragedie uit sy verlede en dit as "die laagste vlak van joernalistiek" beskryf.
Albei hierdie gevalle het weer die debat oor etiek in die Britse pers laat opvlam.
"Die poniepers sal sy eie wette maak," sê Thomas.
"Jy sal 'n brief aan hulle skryf en hulle sal dit eenvoudig ignoreer. Ek het nie die geld om 'n reuse-poniekoerant in die hof te beveg nie."
Volgens Thomas, wat beroepsrugby in 2011 gegroet het, het sy siektetoestand bitter min effek op sy daaglikse lewe. Danksy gevorderde medisyne neem hy 'n enkele pil per dag en laat elke ses maande bloedtoetse doen.
Thomas het sy toetsdebuut vir Wallis in 1995 gemaak en die Rooi Drake uiteindelik 100 keer verteenwoordig. Hy het in drie toetse vir die Leeus gespeel.
Meer oor: Miv | Bokke | Vigs | Toetsrugby | Britse En Ierse Leeus | Springbokke | Rooi Drake | Gareth Thomas | Wêreldbekerrugby